Athina përfshihet përsëri nga grevat
Gazetarë dhe punonjës të transportit publik ndalën punën në raundin e fundit të grevave për të protestuar masat shtrënguese ekonomike
Greqia u përfshi nga vala e fundit e grevave në protestë ndaj masave të rrepta të kufizimeve financiare. Transporti publik nuk funksionoi sot në Athinë, ndërsa gazetarët nuk transmetuan në radio dhe televizion. Pritet që nesër të mos ketë gazeta. Turistë të nervozuar kërkonin taksi, apo makina të tjera, ndërsa banorët përdorën makinat e tyre për të shkuar në punë, duke shkaktuar bllokim trafiku dhe vonesa në rrugë ndërsa autobuzët, trenat dhe metroja pushuan së funksionuari. Edhe turistët që donin të shkonin në aeroport ose të vazhdonin pushimet, u penguan nga greva. Edhe gazetarët ishin në grevë sot për shkak të reformave të sistemit të pensionit. Si pasojë nuk pati transmetime radioje dhe televizioni. Tre muajt a kaluar në Greqi janë shënuar nga një valë grevash dhe protestash nga grupe të ndryshme punonjësish për këto masa, në bazë të të cilave kanë rënë të ardhurat dhe pensionet përmes shkurtimeve të shpërblimeve dhe sigurimeve, reformës në pension, ngrirjes së rrogave dhe punësimit, si edhe rritjes së taksave. Pavarësisht nga grevat dhe protestat, disa prej të cilave të dhunshme, qeveria nuk i është nënshtruar pakënaqësisë së publikut, duke thënë se duhet të vazhdojë me masat për të lehtësuar një borxh kombëtar masiv. Masat ishin parashikuar në një marrëveshje për të siguruar një paketë të sigurt financiare nga Bashkimi Evropian dhe FMN-ja. Një tubim masiv proteste është parashikuar në fundjavë nga dy sindikatat kryesore të vendit. Analistët po ndjekin zhvillimet për të parë nëse qeveria do të vazhdojë të zbatojë reforma, apo do t’i nënshttrohen presionit të publikut.